Την εγκατάσταση 30 σταθμών φόρτισης ηλεκτρικών οχημάτων σε επιλεγμένους δημόσιους χώρους αρμοδιότητάς της σχεδιάζει η περιφέρεια Αττικής. Παράλληλα, εκφράζει την βούλησή της να εμπλακεί ενεργά στην διαμόρφωση του Εθνικού Πλαισίου Στρατηγικής, για την προώθηση της χρήσης εναλλακτικών - καθαρών καυσίμων και την ανάπτυξη υποδομών ηλεκτροκίνησης, καταθέτοντας δέσμη προτάσεων προς τα συναρμόδια υπουργεία

Την εγκατάσταση 30 σταθμών φόρτισης ηλεκτρικών οχημάτων σε επιλεγμένους δημόσιους χώρους αρμοδιότητάς της σχεδιάζει η περιφέρεια Αττικής. Παράλληλα, εκφράζει την βούλησή της να εμπλακεί ενεργά στην διαμόρφωση του Εθνικού Πλαισίου Στρατηγικής, για την προώθηση της χρήσης εναλλακτικών - καθαρών καυσίμων και την ανάπτυξη υποδομών ηλεκτροκίνησης, καταθέτοντας δέσμη προτάσεων προς τα συναρμόδια υπουργεία.



Η δράση ξεκινά πιλοτικά με πρωτοβουλία του αντιπεριφερειάρχη Βόρειου Τομέα Γιώργου Καραμέρου και της εντεταλμένης περιφερειακής συμβούλου για θέματα ΕΣΠΑ Πόπης Σταυροπούλου.



«Βούλησή μας είναι να ενισχύσουμε τη χρήση καθαρών οχημάτων στις μετακινήσεις εντός της Αττικής και να άρουμε τεχνικά εμπόδια που λειτουργούν αποτρεπτικά, όπως είναι η ανυπαρξία υποδομών ηλεκτροκίνησης», επισημαίνει ο Γιώργος Καραμέρος και προσθέτει: «Δεκάδες συμπολίτες, αλλά και τουρίστες που επιλέγουν για την μετακίνησή τους καθαρά οχήματα, μάταια αναζητούν σταθμούς φόρτισης. Ως περιφέρεια κάνουμε την υπέρβαση και προχωρούμε στην εγκατάσταση 30 σταθμών σε επιλεγμένους χώρους ευθύνης μας, όπως δημόσια πάρκα, ΚΤΕΟ, κ.ά.».



Ο Γιώργος Καραμέρος καλεί σε συνεργασία δημόσιους και ιδιωτικούς φορείς, ώστε, όπως υπογραμμίζει, «όλοι μαζί να προωθήσουμε την ηλεκτροκίνηση που αποτελεί εργαλείο στα χέρια της κοινωνίας για την καταπολέμηση των δυσμενών επιπτώσεων της κλιματικής αλλαγή».



Στην κατεύθυνση αυτή, θα διατυπωθούν προτάσεις προς τα συναρμόδια υπουργεία σε συνεργασία με εξειδικευμένους φορείς, όπως το Ελληνικό Ινστιτούτο Ηλεκτροκίνητων Οχημάτων, ενώ εξετάζονται και οι δυνατότητες συγχρηματοδότησης, από ευρωπαϊκούς πόρους, ενός ολοκληρωμένου έργου προώθησης της ηλεκτροκίνησης, που θα περιλαμβάνει και την προμήθεια ηλεκτροκίνητων οχημάτων για τις ανάγκες της περιφέρειας.